SKRIFTLIG FORESPØRGSEL E-1838/01

af Alexandros Alavanos (GUE/NGL) til Kommissionen

(26. juni 2001)

Om: Afskaffelse af støtten til tobaksproduktion

I den senere tid og i anledning af Kommissionens forslag om reklame for tobaksprodukter samt de intentioner om en bæredygtig udvikling, der vil blive forelagt på topmødet i Gøteborg, har Kommissionen også udformet forslag om afskaffelse af støtten til tobaksproduktion under påberåbelse af antirygekampagnen. Denne foreslåede afskaffelse, som tilmed ikke ledsages af nogen foranstaltninger til afskaffelse af tobaksimport, er ikke alene i strid med erkendelsen af rygningens skadelige virkninger men fører også til økonomisk og social opløsning af hele områder, der hører til de mindst gunstigt stillede områder i Den Europæiske Union, og for hvilke tobaksdyrkningen udgør den eneste eksistensmulighed.

Under henvisning til, at Kommissionen på grundlag af den gældende forordning skal aflægge beretning om tobakssektoren inden den 1. april 2002, bedes Kommissionen besvare følgende:

1. På grundlag af hvilke oplysninger og hvilke undersøgelser har Kommissionen vedtaget at fremsætte forslag om afskaffelse af tobaksstøtten?

2. Foreligger der en undersøgelse af de virkninger, som afskaffelsen af den europæiske tobaksproduktion vil få på problemet med rygning?

3. Hvis Kommissionen virkelig er interesseret i en nedsættelse af tobaksforbruget i EU, hvorfor retter den så ikke sine forslag udelukkende mod begrænsning af tobaksimporten (70 % af den tobak, der anvendes i EU's forarbejdningsindustri, importeres fra USA og andre lande) for således at undgå at skabe et uovervindeligt økonomisk og socialt problem for EU's mindre gunstigt stillede områder?

Svar afgivet på Kommissionens vegne af Franz Fischler

(3. september 2001)

Kommissionen vedtog den 15. maj 2001 meddelelsen En bæredygtig udvikling i Europa for en bedre verden: En EU-strategi for bæredygtig udvikling(1), som skulle forelægges på Det Europæiske Råd i Göteborg den 15. og 16. juni 2001.

I dette dokument foreslås det som led i foranstaltningerne på folkesundhedsområdet, at støtten til råtobak gradvist skal afskaffes, når man i 2002 har afsluttet evalueringen af den fælles markedsordning for tobak.

Det vil være berettiget at fjerne denne støtte med henvisning til tobakkens indvirkning på sundheden. Tobaksforbruget er den vigtigste blandt de dødeligheds- og sygdomsfaktorer, der kan gøres noget ved. Over 500 000 dødsfald om året kan tilskrives forbruget af tobaksprodukter.

Støtten til dyrkningen af tobak er således ikke i overensstemmelse med artikel 152 (ex 129) i EF-traktaten, hvori det hedder: Der skal sikres et højt beskyttelsesniveau ved fastlæggelsen og gennemførelsen af alle Fællesskabets politikker og aktiviteter. Kommissionen har derfor ikke vurderet, at det var nødvendigt at foretage en undersøgelse af, hvilken virkning fjernelsen af tobaksproduktionen vil få for forbruget af disse produkter.

Kommissionen har dog for nylig offentliggjort et udbud om gennemførelse af en undersøgelse, som i forbindelse med den systematiske evaluering af landbrugsforanstaltninger skal gøre det muligt at vurdere, hvilken virkning EF-bestemmelserne har for råtobakssektoren. I undersøgelsen skal bl.a. indgå en vurdering af foranstaltningernes effektivitet, sammenhæng, relevans og nytte, og herudover skal den indgå i en revurdering af den fælles markedsordning for råtobak, i og med at den skal anvendes til at gøre status over ordningen.

Under alle omstændigheder understreges det i Kommissionens meddelelse, at tobaksstøtten kun gradvist vil kunne afskaffes, hvis der samtidig iværksættes foranstaltninger, som gør det muligt at sikre indtægtskilder og alternative økonomiske aktiviteter for landbrugerne og de ansatte i tobakssektoren.

Kommissionen overvåger, at den økonomiske og sociale struktur i de landområder, hvor der dyrkes tobak, forbliver intakt.

Hvad angår det ærede medlems forslag om at reducere importen af råtobak, vil en begrænsning af importen kræve, at der indføres en ordning med toldkontingenter eller andre restriktive foranstaltninger, som ville være i strid med de forpligtelser, som Fællesskabet har indgået i forbindelse med Verdenshandelsorganisationen (WTO).

(1) KOM(2001) 264 endelig udg.